Bård Vegar Solhjell

Bård Vegar Solhjell (født 22. desember 1971 i Kristiansand med oppvekst i Sunnfjord) er en norsk politiker (SV) og direktør i Direktoratet for utviklingssamarbeid (Norad) fra 2020. Han var i to perioder statsråd i Jens Stoltenbergs andre regjering og var stortingsrepresentant for Akershus fra 2009 til 2017. Solhjell er utdannet statsviter ved Universitetet i Oslo.
Fra mars 2018 til 2019 var han generalsekretær i stiftelsen WWF Verdens naturfond. Fra 1. januar 2020 er han direktør og leder for Norad.


== Bakgrunn ==
Solhjell er født i Kristiansand og oppvokst i Naustdal i Sogn og Fjordane. Han er utdannet statsviter fra Universitetet i Bergen og Universitetet i Oslo med fagkretsen sosiologi, sammenlignende politikk og idéhistorie. Solhjell er også en habil sjakkspiller. Han bor i Son i Vestby kommune i Akershus.


== Politisk liv ==


=== Sosialistisk Venstreparti ===
Solhjell var nestleder i Sosialistisk Ungdom fra 1992 til 1994. Deretter ble han politisk rådgiver for SVs stortingsgruppe. Han har vært sentralstyremedlem i Sosialistisk Venstreparti og var partisekretær i SV fra 2002 til 2005. Han ble valgt til nestleder i partiet 25. mars 2007. Valget skjedde under en kampvotering på partiets landsmøte, der Solhjell fikk 114 stemmer og motkandidaten Ingrid Fiskaa 90 stemmer.Da Kristin Halvorsen høsten 2011 kunngjorde at hun på partiets landsmøte påfølgende vår ville gå av som partileder, var Solhjell en av tre som meldte seg som kandidat til vervet. Han trakk seg imidlertid etter hvert og overlot kampen om ledervervet til Audun Lysbakken (som ble valgt) og Heikki Holmås.


=== Storting og regjering ===
Ved dannelsen av Stoltenberg-regjeringen i 2005 ble Solhjell statssekretær ved statsministerens kontor, og to år etter (høsten 2007) overtok han som kunnskapsminister.
Ved stortingsvalget 2009 ble Solhjell valgt inn fra Akershus. Han trådte like etter ut av regjeringen. På Stortinget var han 2. nestleder i Utenriks- og forsvarskomiteen og parlamentarisk leder for SVs gruppe.
Da Audun Lysbakken våren 2012 trakk seg fra regjeringen, trådte Solhjell igjen inn som statsråd, denne gang som miljøvernminister. Han ble også medlem av Regjeringens underutvalg, sammen med Arbeiderpartiets og Senterpartiets ledere. Solhjell ble dermed SVs reelle lederskikkelse i regjeringen og var formelt statsministerens stedfortreder.
Solhjell ble gjenvalgt til Stortinget ved valget i 2013 og var i denne perioden medlem av Utenriks- og forsvarskomiteen og nestleder i SVs gruppestyre. Fra høsten 2014 var han også medlem av Kontroll- og konstitusjonskomiteen. Han kunngjorde 1. juni 2016 at han ville trekke seg fra politikken og ikke søke gjenvalg i 2017. Han tiltrådte som generalsekretær i norske WWF Verdens Naturfond i mars 2018. Organisasjonen er knyttet til det internasjonale nettverket World Wide Fund for Nature og er organisert som en selvstendig stiftelse. Solhjell er nestleder i styret for stiftelsen Fritt Ord, styremedlem i i fornybarselskapet Hafslund Eco og medlem av hovedprogramkomiteen for Arendalsuka.


=== Andre verv ===
2017-2018: Leder i Norsk Musikkråd
2015-2018: Medlem i sentralstyret i Norges sjakkforbund
2002–2005: Medlem i Kringkastingsrådet
2003–2004: Leder SVs Europautvalg
2000: Medlem av utredningsutvalget for NOU – 2000 Et nytt forsvar
1999–2000: Leder av SVs sikkerhetspolitiske utvalg
1993–1995: Medlem av SVs prinsipprogramkomite
1992–1993: Rådsmedlem i Nei til EU


== Bibliografi ==
Høsten 2011 utga Solhjell boka Solidaritet på ny, hvor han skisserte sine tanker og visjoner for SVs videre utvikling. Her presenterte han det rødgrønne regjeringssamarbeidet som et langsiktig strategisk prosjekt som burde videreføres uavhengig av valgresultat.

Solhjell, Bård Vegar: Solidaritet på ny. Samlaget, Oslo 2011.
Solhjell, Bård Vegar: Sjakk - ei kjærleikshistorie. Samlaget, 2014.


== Referanser ==


== Eksterne lenker ==
(en) Bård Vegar Solhjell – kategori av bilder, video eller lyd på Commons 
(en) Bård Vegar Solhjell på Internet Movie Database 
(no) Bård Vegar Solhjell hos Stortinget 
(no) Bård Vegar Solhjell hos Norsk senter for forskningsdata 
(no) Bård Vegar Solhjells stemmegivning på Stortinget (arkivert) siden 2009 systematisert av organisasjonen Holder de ord
(no) Bård Vegar Solhjell - Store norske leksikon
(no) SV om Bård Vegar Solhjell
(no) Bård Vegar Solhjells blogg Wikiquote: Bård Vegar Solhjell – sitater